Vi rynker på næsen af popmusik

Og dét svar har i overvældende grad fået folk til tasterne (lav selv en hurtig googlesøgning på det).

På Twitter er Joy Mogensens svar blevet hånet i stor stil, og Berlingske beskriver den ministerielle musiksmag som "et kæmpe problem", da en "kulturministers musikalske præferencer kan sige noget om, hvilken vej vinden blæser de kommende år i kulturland".

Tidligere radiovært Sandie Westh har taget ministeren til forsvar i et blogindlæg hos Ekstra Bladet, og nu uddyber hun sin støtte til Joy Mogensen overfor dr.dk.

Sandie Westh var radiovært på P7 Mix, indtil kanalen lukkede ved udgangen af 2019. (Foto: Agnete Schlichtkrull © Type 1)

- Kritikken går meget på, at det er en opsamlingsplade. Men jeg er også overbevist om, at det har noget at gøre med den musik, der ligger på pladen. Hvis hun havde nævnt en opsamlingsplade med de største klassiske stykker musik gennem tiden, så tror jeg ikke, folk havde rynket på næsen, lyder det fra den tidligere P7 Mix-vært.

- Det har noget at gøre med, at det er popmusik, der ligger på 'Absolute Music'-pladerne, og at popmusik ikke anses som lige så fint som andre typer musik.

Det har Sandie Westh flere gange mærket på egen krop, da hun var vært på P7 Mix, der var en erklæret popkanal, fortæller hun.